CELEX: 32013R1216
Language: el
Date: 2013-11-28 00:00:00
Title: Εκτελεστικός κανονισμός (ΕΕ) αριθ. 1216/2013 της Επιτροπής, της 28ης Νοεμβρίου 2013 , για παρέκκλιση από τον κανονισμό (ΕΚ) αριθ. 288/2009 σχετικά με την προθεσμία κοινοποίησης από τα κράτη μέλη στην Επιτροπή των στρατηγικών τους και της αίτησής τους για ενίσχυση και την προθεσμία που έχει η Επιτροπή να αποφασίσει για την τελική χορήγηση της ενίσχυσης στο πλαίσιο του σχεδίου προώθησης της κατανάλωσης φρούτων στα σχολεία

29.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 319/4
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1216/2013 ΤΗΣ ΕΠΙΤΡΟΠΉΣ
   της 28ης Νοεμβρίου 2013
   για παρέκκλιση από τον κανονισμό (ΕΚ) αριθ. 288/2009 σχετικά με την προθεσμία κοινοποίησης από τα κράτη μέλη στην Επιτροπή των στρατηγικών τους και της αίτησής τους για ενίσχυση και την προθεσμία που έχει η Επιτροπή να αποφασίσει για την τελική χορήγηση της ενίσχυσης στο πλαίσιο του σχεδίου προώθησης της κατανάλωσης φρούτων στα σχολεία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 103η στοιχείο στ) σε συνδυασμό με το άρθρο 4,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 4 παράγραφος 1 του κανονισμού (ΕΚ) αριθ. 288/2009 της Επιτροπής (2), τα κράτη μέλη, τα οποία υποβάλλουν αίτηση για την ενίσχυση που αναφέρεται στο άρθρο 103ζα παράγραφος 1 του κανονισμού (ΕΚ) αριθ. 1234/2007 για την περίοδο από 1ης Αυγούστου έως 31 Ιουλίου, κοινοποιούν τη στρατηγική τους στην Επιτροπή έως τις 31 Ιανουαρίου του έτους κατά το οποίο αρχίζει η εν λόγω περίοδος.
            
         
               (2)
            
            
               Έπειτα από την πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου για τη θέσπιση κοινής οργάνωσης των αγορών γεωργικών προϊόντων (ενιαίος κανονισμός ΚΟΑ) (3), και την πολιτική συμφωνία στην οποία κατέληξαν οι συννομοθέτες ως προς τη μελλοντική κοινή γεωργική πολιτική (ΚΓΠ), σημαντικά στοιχεία του σχεδίου προώθησης της κατανάλωσης φρούτων στα σχολεία θα αλλάξουν από την 1η Ιανουαρίου 2014, και ιδίως το συνολικό ποσό της ενίσχυσης και τα νέα ποσοστά συγχρηματοδότησης.
            
         
               (3)
            
            
               Η εφαρμογή των νέων στοιχείων του σχεδίου προώθησης της κατανάλωσης φρούτων στα σχολεία από 1ης Ιανουαρίου 2014 θα επιτρέψει στα κράτη μέλη να προσαρμόσουν τις στρατηγικές στο νέο πλαίσιο πριν από τη λήξη της προθεσμίας για την κοινοποίηση της στρατηγικής.
            
         
               (4)
            
            
               Ως εκ τούτου, σε όσα κράτη μέλη επιθυμούν να εφαρμόσουν σχέδιο προώθησης της κατανάλωσης φρούτων στα σχολεία για το σχολικό έτος 2014/2015 θα πρέπει να επιτραπεί, ως μεταβατικό μέτρο, να κοινοποιήσουν στην Επιτροπή τη στρατηγική τους και την αίτησή τους για ενίσχυση για την περίοδο από 1ης Αυγούστου 2014 έως 31 Ιουλίου 2015 το αργότερο έως τις 30 Απριλίου 2014.
            
         
               (5)
            
            
               Ομοίως, ενόψει των αλλαγών που θα επιφέρει η νέα ΚΓΠ στον συνολικό προϋπολογισμό για το σχέδιο προώθησης της κατανάλωσης φρούτων στα σχολεία, η προθεσμία που έχει η Επιτροπή να αποφασίσει για την τελική χορήγηση της ενίσχυσης για την περίοδο από 1ης Αυγούστου 2014 έως 31 Ιουλίου 2015, όπως προβλέπεται στο άρθρο 4 παράγραφος 4 τρίτο εδάφιο του κανονισμού (ΕΚ) αριθ. 288/2009, θα πρέπει να παραταθεί έως τις 30 Ιουνίου 2014.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Κατά παρέκκλιση από το άρθρο 4 παράγραφος 1 του κανονισμού (ΕΚ) αριθ. 288/2009, τα κράτη μέλη μπορούν να κοινοποιήσουν τη στρατηγική τους και την αίτησή τους για ενίσχυση για τη χρονική περίοδο από την 1η Αυγούστου 2014 έως την 31η Ιουλίου 2015 το αργότερο έως τις 30 Απριλίου 2014.
   2.   Κατά παρέκκλιση από το άρθρο 4 παράγραφος 4 τρίτο εδάφιο του κανονισμού (ΕΚ) αριθ. 288/2009, η Επιτροπή αποφασίζει για την τελική χορήγηση της ενίσχυσης της Ένωσης για τη χρονική περίοδο από την 1η Αυγούστου 2014 έως την 31η Ιουλίου 2015, έως τις 30 Ιουνίου 2014.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Λήγει στις 30 Ιουνίου 2014.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Νοεμβρίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 299 της 16.11.2007, σ. 1.
   
      (2)  Κανονισμός (ΕΚ) αριθ. 288/2009 της Επιτροπής, της 7ης Απριλίου 2009, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τη χορήγηση κοινοτικής ενίσχυσης για την προμήθεια οπωροκηπευτικών, μεταποιημένων οπωροκηπευτικών και προϊόντων μπανάνας στα παιδιά σε εκπαιδευτικά ιδρύματα στο πλαίσιο σχεδίου προώθησης της κατανάλωσης φρούτων στα σχολεία (ΕΕ L 94 της 8.4.2009, σ. 38).
   
      (3)  COM(2011) 626 τελικό.